Jan Vapaavuori ehdottaa kunnallisveron alentamista Helsingissä puolella prosenttiyksiköllä eli että Helsinki luopuisi 70 miljoonan euron varotuloista. Suhtaudun esitykseen kovin epäillen kolmesta syystä.

Ajoitus. Suomen talous on tuhottu jo kaksi kertaa (1989 ja 2007) alentamalla kiiluvasilmäisesti veroja, kun nousukausi tuo kassaan ennakoitua enemmän verotuloja. Juuri silloin veroja ei pidä alentaa. Helsinki ei ole valtio, mutta kuitenkin merkittävä taloudellinen toimija. En pidä ajatuksesta ylikuumentaa suhdanteita.

Unelma. Minulla on unelma hienosta kaupungista. Hienoon kaupunkiin eivät kuulu kuoppaiset kadut, surkea joukkoliikenne eikä homeiset koulut. Vaikka veronalennus tekisi mahdolliseksi mennä kerran kuussa useammin kaljalle, unelmani on arvokkaampi.

Poliittinen realiteetti. Tämä on tärkein syy, koska sen mukaan Vapaavuoren esitys on hölmö myös ilman noita kahta edellistä syytä. Vapaavuoren esitys voisi olla jotenkin harkinnanarvoinen, jos Suomen kuntien taloutta koskisivat pysyvät ja selkeät säännöt. Näin ei kuitenkaan ole, vaan esimerkiksi Helsingin ja valtio suhdetta säätelee hallituksen mielivalta. Säännöt ovat voimassa vuoden kerrallaan ja lisäbudjetilla tätäkin voidaan lyhentää. Jos kaupunki hoitaa taloutensa hyvin ja osoittaa, että sillä on rahaa enemmän kuin tarvitsee, valtio ottaa rahan kylmän rauhallisesti itselleen siirtääkseen jonnekin, jossa ei ole oltu yhtä sinisilmäisiä. Tällainen mielivaltaisuuden tila on toki aivan hirveä asia, mutta niin kauan kuin tällaiset pelisäännöt nähdään tarkoituksenmukaisiksi, yhdenkään kunnan ei kannata hoitaa asioitaan hyvin – tai jos on näin erehtynyt tekemään, ei ainakaan kannata alleviivata asiaa alentamalla kuntaveroa.

Vahinko on tosin varmaan jo tapahtunut. Vapaavuoren ulostulon jälkeen kokoomuksen hallituskumppaneilta on tuskin jäänyt huomaamatta, että Helsingin kassasta löytyy rahaa muualle siirrettäväksi.

= = = =

Ja sitten neljäs. Vapaavuori perustelee alempaa kunnallisveroa Helsingissä sillä, että asuminen on Helsingissä vastaavasti kalliimpaa.

Heh!

Jos veroja alennetaan Helsingissä, asumisesta tulee entistäkin kalliimpaa. Tuukka Saarimaa voi vaikka selittää.